પર્યાવરણવાદીઓ રિસાઇકલિંગ પર બહુ જોર મૂકે છે. જૂની વસ્તુઓનો કચરાપેટીમાં નિકાલ કરવાને બદલે જો તેને રિસાઇકલ કરીને ફરીથી વાપરવામાં આવે તો પર્યાવરણની ભારે બચત થાય. દેશના મેંગો પીપલ એટલે કે આમ જનતા આ વાત સમજે કે ન સમજે, પરંતુ બોલિવૂડવાળાઓ આ મંત્ર બરાબર સમજી ગયા છે. એટલે જ આ શુક્રવારે રિલીઝ થયેલી વરુણ ધવન અને આલિયા ભટ્ટ સ્ટારર ‘હમ્પ્ટી શર્મા કી દુલ્હનિયા’ એ બીજું કશું નહીં, બલકે ‘દિલવાલે દુલ્હનિયા લે જાયેંગે’ (ડીડીએલજે)ની રિસાઈકલ્ડ આવૃત્તિ જ છે.